DEĊIŻJONI TAL-KUMMISSJONI
tat-22 ta’ Settembru 2008
li tfassal il-formola standard għar-rappurtar imsemmija fl-Artikolu 17 tar-Regolament (KE) Nru 561/2006 tal-Parlament Ewropew u tal-Kunsill
(notifikata bid-dokument numru C(2008) 5123)
(Test b’relevanza għaż-ŻEE)
(2009/810/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 561/2006 (1) tal-Parlament Ewropew u tal-Kunsill tal-15 ta’ Marzu 2006 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/25, u b’mod partikolari l-Artikolu 25(2) tiegħu,
Wara li kkunsidrat l-opinjoni tal-Kumitat stabbilit mill-Artikolu (1) tar-Regolament tal-Kunsill (KEE) Nru 3821/85 tal-20 ta’ Diċembru 1985 dwar apparat ta’ reġistrazzjoni għat-trasport bit-triq (2),
Billi:
(1)
Il-formola standard imsemmija fl-Artikolu 17 (1) tar-Regolament (KEE) Nru 561/2006 għandha titfassal bħala mezz li bih l-Istati Membri jikkomunikaw mal-Kummissjoni, kull sentejn, l-informazzjoni neċessarja għall-preparazzjoni ta’ rapport dwar l-implimentazzjoni ta’ dak ir-Regolament, tar-Regolament (KEE) Nru 3281/85 u dwar l-iżviluppi fl-oqsma in kwistjoni.
(2)
Il-formola standard stabbilita qabel mid-Deċiżjoni tal-Kummissjoni 93/173/KEE (3) għandha issa tiġi aġġornata sabiex tqis, fost l-oħrajn, l-iżvilupp fir-regoli Komunitarji dwar il-ħinijiet tas-sewqan u l-perjodi tal-mistrieħ.
(3)
Ir-rekwiżiti ġodda tar-rappurtar stabbiliti mir-Regolament (KE) Nru 561/2006 u d-Direttiva 2006/22/KE tal-Parlament Ewropew u tal-Kunsill (4) dwar il-kondizzjonijiet minimi għall-implimentazzjoni jkopru b’mod partikolari l-informazzjoni dwar eċċezzjonijiet nazzjonali mogħtija mill-Istati Membri skont l-Artikolu 13(1) tar-Regolament (KE) Nru 561/2006 u dettalji aktar preċiżi dwar verifiki li jseħħu fuq il-vetturi.
(4)
Id-Direttiva 2002/15/KE tal-Parlament Ewropew u tal-Kunsill tal-11 ta’ Marzu 2002 Directive 2002/15/KE of the European Parliament and of the Council of 11 March 2002 dwar l-organizzazzjoni tal-ħin tax-xogħol ta’ ħaddiema li jwettqu attivitajiet mobbli tat-trasport fit-toroq (5) tikkumplimenta d-dispożizzjonijiet dwar il-ħin tas-sewqan, il-pawżi u l-perjodi ta’ mistrieħ stabbiliti fir-Regolament (KE) Nru 561/2006.
(5)
Skond l-Artikolu 13(1) tad-Direttiva 2002/15/KE, għandu jsir kull sentejn mill-Istati Membri dwar l-implimentazzjoni ta’ dik id-Direttiva. Il-perjodu ta’ sentejn għandu jkun l-istess bħal dak li hemm referenza dwaru fl-Artikolu 17(1) tar-Regolament (KE) Nru 561/2006.
(6)
Jixraq għalhekk li, għal raġunijiet ta’ konvenjenza amministrattiva u monitoraġġ effettiv tal-impatt tar-regoli Komunitarji f’dan il-qasam, jiġi pprovdut għall-inklużjoni ta’ din l-informazzjoni fil-formola standard,
ADOTTAT DIN ID-DEĊIŻJONI:
Artikolu 1
Il-formola standard imsemmija fl-Artikolu 17 (1) u (3) tar-Regolament (KE) Nru 561/2006 għandha titfassal skont il-kampjun fl-Anness ma’ din id-Deċiżjoni.
Artikolu 2
Id-Deċiżjoni 93/173/KEE hija b’dan imħassra.
Referenzi għad-Deċiżjoni mħassra għandhom jiġu interpretati bħala referenzi għal din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-22 ta’ Settembru 2008.